Document ID: 32001R0575

Komission asetus (EY) N:o 575/2001,
annettu 23 päivänä maaliskuuta 2001,
tukijärjestelmästä tiettyjen peltokasvien viljelijöille annetun neuvoston asetuksen (EY) N:o 1251/1999 soveltamista koskevista yksityiskohtaisista säännöistä annetun asetuksen (EY) N:o 2316/1999 muuttamisesta kesannoinnin osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tukijärjestelmästä tiettyjen peltokasvien viljelijöille 17 päivänä toukokuuta 1999 annetun neuvoston asetuksen (EY) N:o 1251/1999(1), sellaisena kuin se on viimeksi muutettuna asetuksella (EY) N:o 1672/2000(2), ja erityisesti sen 9 artiklan,
sekä katsoo seuraavaa:
(1) Asetuksen (EY) N:o 1251/1999 2 artiklan 3 kohdassa tarkoitetun yleisen järjestelmän mukaisen pinta-alatuen saanti edellyttää kesannointia.
(2) Komission asetuksen (EY) N:o 2316/1999(3), sellaisena kuin se on viimeksi muutettuna asetuksella (EY) N:o 2860/2000(4), 19 artiklan 2 ja 3 kohdassa täsmennetään, että kesannointi on aloitettava viimeistään 15 päivänä tammikuuta, eikä kesannoituja aloja saa käyttää maataloustuotantoon.
(3) Koska kansalliset viranomaiset ovat toteuttaneet terveyteen liittyviä toimenpiteitä suu- ja sorkkataudin leviämisen estämiseksi, terveen karjan tavanomaista teurastustahtia ei ole voitu noudattaa. Tämän vuoksi huomattava määrä eläimiä on vielä pidettävä ja ruokittava tilalla.
(4) On tarpeen toteuttaa kaikki mahdolliset toimenpiteet sellaisten olosuhteiden luomiseksi, joissa eläinten hyvinvointi on varmistettu.
(5) Tilannetta voisi helpottaa väliaikaisen kesannoinnin käyttöönotto peltokasvijärjestelmässä. Kansallisten viranomaisten olisi sallittava antaa asianmukaisesti perustelluissa tapauksissa lupa käyttää väliaikaista kesannointia ensimmäisten liikkumista rajoittavien toimenpiteiden voimaantulosta alkaen. On kuitenkin syytä säätää toimenpiteistä, joilla pyritään varmistamaan, että maita ei käytetä hyötytarkoituksessa.
(6) Maanviljelijöiden tilanteen vuoksi tämän asetuksen on tultava voimaan viipymättä.
(7) Tässä asetuksessa säädetyt toimenpiteet ovat viljan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen (EY) N:o 2316/1999 19 artiklan 2 ja 3 kohdassa säädetään, jäsenvaltiot voivat sallia, että asianmukaisesti perustelluissa tapauksissa tuottajat, joiden tila sijaitsee alueella, jolle on asetettu karjan liikkumisrajoitus suu- ja sorkkatautipesäkkeiden ilmaantumisen vuoksi, voivat käyttää kesantoaloja karjan pitämiseen ja ruokintaan 1 päivän maaliskuuta ja 30 päivän huhtikuuta 2001 välisenä aikana.
2 artikla
Jäsenvaltioiden on toteutettava tarvittavat toimenpiteet sen varmistamiseksi, että kesannoituja aloja ei käytetä hyötytarkoituksessa.
3 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä maaliskuuta 2001.

Labels: 15
19
6